બધાંએ જોરશોરથી હેપ્પી ન્યૂ યરની બૂમો પણ પાડી. જોકે, જેની રાહ જોવાઈ રહી હતી તે વિશાળ કેક હજી ક્યાંય દેખાતી નહોતી. કેક લેવા માટે પ્રેસિડેન્ટ લવલી લાયને વીરુ વાઘ અને જિમી જિરાફને મોકલ્યાં હતાં, પણ તેમનો કોઈ પત્તો નહોતો. રાહ જોઈને કંટાળેલાં પ્રાણીઓ તો બેઉ જણા કેક રસ્તામાં જ ખાઈ ગયાં હશે એવી ચણભણ કરવા માંડયાં હતાં. કેટલીય રાહ જોયા બાદ આખરે વીરુ વાઘ અને જિમી જિરાફ આવ્યાં, પણ આ શું? બધાં પ્રાણીઓ તો મોટી કેકની રાહ જોઈ રહ્યાં હતાં અને આ બેઉ જણા તો ખાલી એક ટુકડો જ કેક લાવ્યાં હતાં. જિમી જિરાફની હાલત તો એકદમ ખરાબ હતી અને વીરુ વાઘ પણ સાવ દુઃખી દુઃખી લાગતો હતો. પ્રેસિડેન્ટ લવલી લાયને કંઈક અમંગળ થયાનું લાગતાં વીરુને આવી હાલતનું કારણ પૂછયું. હકીકતમાં વીરુ વાઘ અને જિમી જિરાફ મોટી કેક લઈને નીકળ્યાં હતાં, પણ રસ્તામાં આખલાઓની ટોળકી વચ્ચે થયેલી મોટી લડાઈમાં તેઓ ફસાઈ ગયાં હતાં. જિમી અને વીરુ પાસે મોટી કેક છે એની ખબર પડતાં જ આખલાઓએ પોતે લડવાનું બંધ કરી તેમના પર હુમલો કર્યો. કેકને બચાવવા માટે તેમને પણ લડાઈ કરવી પડી. વીરુ વાઘ હતો એટલે લડાઈ તો જાણે જીતી ગયા, પણ આખલાઓની સંખ્યા વધારે હતી એટલે મોટાભાગની કેક તેઓ ખાઈ ગયા અને એક જ ટુકડો કેક વધી.